ՀՀ գլխավոր դատախազի խորհրդական Գոռ Աբրահամյանից այսօր հետաքրքրվեցինք՝ սպանված ոստիկանի հոր հայտարարությունը քննվու՞մ է, թե՞ ոչ: Ի պատասխան Աբրահամյանն ասաց. «Նշված քրեական գործի նախաքննությամբ ձեռք բերված ապացույցների բավարար համակցությամբ պարզվել են Յուրի Տեփանոսյանի մահվան հանգամանքները: Ներկայումս այդ գործով ընթանում է դատական քննություն, որի շրջանակներում ապացույցները դեռեւս չեն հետազոտվել: Վահրամ Տեփանոսյանն այդ քրեական գործով ունի տուժողի իրավահաջորդի դատավարական կարգավիճակ եւ անձամբ կամ ներկայացուցչի միջոցով օգտվում է այդ կարգավիճակից բխող իրավունքներից: Դատավարության ընթացքում, իրացնելով իր իրավունքները, նա հնարավորություն ունի լիարժեք մասնակցելու ողջ գործընթացին: Եթե դատավարության ընթացքում ձեռք կբերվեն Յուրի Տեփանոսյանի մահվան հանգամանքների հետ կապված այլ տվյալներ, կոնկրետ տեղեկություններ, դրանցով պայմանավորված՝ կլուծվի նաեւ դատավարական համապատասխան որոշումներ կայացնելու հարցը»: